Et stort flertal på 85,5 procent af de ansatte ved Lokalbanerne har stemt nej til overenskomst med kommunerne.

Og det er ikke så mærkeligt, at mange medlemmer har valgt at takke nej til den nye overenskomst. Hovedbestyrelsen i deres fagforening Dansk Jernbaneforbund har nemlig selv anbefalet nej'et, fremgår det af et brev sendt til medlemmerne.

"På baggrund af drøftelse ved ekstraordinært Hovedbestyrelsesmøde den 17. maj 2017

anbefaler Hovedbestyrelsen, at du stemmer NEJ til resultatet," lyder det blandt andet i brevet.

Forbundsformand i Dansk Jernbaneforbund Henrik Horup fortæller til Avisen.dk, at det er de aftaler, der skulle landes ud over forliget, der splitter parterne.

- Det er mere specifikt i forhold til en tvist omkring arbejdstidsregler. Det handler om fordelingen af pauserne i løbet af en dag. Vi endte med at gå fra hinanden, og forligsmanden måtte give op. Jeg sagde derfor til hovedbestyrelsen, at vi måtte anbefalet et nej, forklarer han til Avisen.dk.

Varsler strejke for 200 lokofører

Resultatet af afstemningen betyder, at en konflikt kan bryde ud mellem forbundets medlemmer og kommunerne den 11. juni, hvis ikke de får forhandlet en ny aftale på plads inden da.

Der er varslet strejke for 200 lokomotivførere i henholdsvis Nordjylland og på Sjælland, ligesom 17 togrevisorer, der tjekker billetter, bliver lockoutet, hvis konflikten bliver en realitet.

KL og Dansk Jernbaneforbund mødes til forhandlinger på torsdag den 7. juni, og Henrik Horup tror på, at der kan landes en aftale.

- Jeg er altid optimist. Hverken vi eller KL er interesseret i en konflikt, men det er spillereglerne, som de er. Vi går ind til KL for at finde en løsning. Det er vores udgangspunkt, siger han til Avisen.dk.

En konflikt vil berøre Nordjyske Jernbaner A/S og Lokaltog A/S. Nordjyske Jernbaner A/S driver trafikken på strækningerne Skagen-Skørping og Hirtshals-Hjørring, mens Lokaltog A/S driver en række lokalbaner øst for Storebælt blandt andet Lollandsbanen, Tølløsebanen og Frederiksværkbanen.

Ved afstemningen blev der afgivet 269 stemmer af 342 mulige. 230 stemte nej, 33 stemte ja, mens 6 stemte blankt. Stemmeprocenten var på 79 procent og er dermed steget med 34 procent set i forhold til OK15.